﻿AVANSCENA CERCETĂRII: TEZE DE DOCTORAT SUSŢINUTE ÎN 2006 PREZENTAREA TEZEI DE DOCTOR ÎN FILOLOGIE Universul urban оn opera lui James Joyce de Vasile CUCERESCU (specialitatea 10.01.06 – Literatura universală şi comparată) conducător ştiinţific: prof. univ. ad interim dr. hab. Elena PRUS, ULIM În vederea susţinerii doctoratului în filologie, specialitatea literatură universală şi comparată, Domnul Vasile Cucerescu a realizat o lucrare intitulată Universul urban în opera lui James Joyce. Suntem avertizaţi prin titlul ales că obiectul cercetării îl formează opera unui autor cu o carieră spectaculoasă, examinată din perspectiva rostului pe care-l capătă urbanul în universul operei. Autorul tezei îşi fixează clar obiectivele – tehnicile arhitectonice ale autorului, urbanul, mărcile identitare ale Dublinului, la nivelul real şi imaginar, proiecţiile artistice ale Dublinului, Dublinul personaj, Dublinul decor, Dublinul carte, factura mitico-simbolică a capitalei, cronotopul modern al centrului – şi le urmăreşte sistematic. Concepţia, în funcţie de care este structurată cercetarea, este clară, bine servită de un aparat conceptual în utilizarea căruia nu apar ezitări sau incertitudini. Explicaţia ţine de bogata informaţie asimilată de autor, evidentă atât în bibliografia folosită cât şi în notele care, adeseori, aduc argumente suplimentare de natură să susţină demersul. Perspectiva propusă este plauzibilă şi consonantă, în multe puncte, celor anterioare. Lucrarea respectă clauza originalităţii şi, mai ales, are meritul de a incita la meditaţie. Este un merit care se cuvine a fi subliniat, dat fiind faptul că opera literară a lui Joyce a făcut obiectul a numeroase studii şi comentarii. Urbanul, în ipostaza concretă a capitalei irlandeze, pare să fi căpătat aproape un regim de obsesie pentru Joyce. Surprins secvenţial în Oameni din Dublin, prin decupaje semnificative, urbanul atinge dimensiuni epopeice în Ulise. Ca mediu de viaţă al personajelor, urbanul, în viziunea lui Joyce, este un cadru babelic, ascunzând aceleaşi primejdii care s-au revărsat şi asupra constructorilor Babelului mitic. În punctul acesta, o descriere a urbanului nu cred că ar fi fost inutilă. În mod obişnuit, urbanul este definit ca o formă de aşezare omenească cu altă componentă morfologică decât ruralul, cu alt mod de organizare a spaţiului, cu alte forme ale relaţiilor sociale. Sociologii insistă asupra faptului că, spre deosebire de aşezările rurale, restrânse, în care locuitorii formează o comunitate, locuitorii marilor aşezări urbane formează doar o colectivitate, o adiţiune de singurătăţi. O urbe înseamnă un conglomerat de locuinţe, fabrici, şantiere, uzine, centre comerciale, instituţii – şcolare, culturale, de asistenţă sanitară etc. – parcuri, monumente, artere rutiere, vehicule şi, mai ales, o aglomerare de oameni, necunoscuţi unii altora, oameni ale căror trasee, adeseori, se întretaie, accidental şi nesemnificativ. Această colectivitate care populează oraşul este într-o continuă mişcare, ritmată de meserii, de interese, de activităţi sau de nevoi. Fiecare locuitor al urbei dispune de o imagine a spaţiului existenţial, o hartă mintală compusă dintr-o serie de constante şi o serie de variabile. Variabilele sunt dependente de apartenenţa etnică, de formaţia culturală, de personalitate, de motivaţia, de atitudinea, de stilul de viaţă şi de orientare în care componentele fizice sunt completate cu altele, non-fizice, de semnificaţie. Formaţia locuitorului, experienţa 261 intertext individuală explică de ce proiecţia mintală a oraşului este diferită de la un locuitor la altul. Reperele fizice selectate în fixarea acestei hărţi mintale compun o imagine ale cărei detalii pot fi grupate în câteva tipuri: trasee, fronturi, noduri, sectoare, repere. Locuitorii unui oraş formează grupuri, formale sau informale. Grupurile formale sunt structurate după criterii etnice, după criterii de venituri, de vârstă sau de rol so- cial. Acelaşi locuitor poate participa la grupuri diferite, colectând şi colportând ştiri sau zvonuri, care circulă pe canale orale, paralele canalelor ce au la bază relee şi coduri – tipografice, radio, tv. etc. Mediul urban în care-şi înscrie existenţa personajul lui Joyce este un Babel. Babelizarea, care în mitul biblic numea defectarea actului de comuni- care spre a face imposibilă construcţia, îmbracă la Joyce şi alte aspecte, începând cu harta mintală, diferită de la un locuitor la altul, continuând cu alterarea relaţiilor ca urmare a participării indivizilor la valori diferite, cu izolarea şi alienarea. Aşadar, în percepţia propriilor locuitori, oraşul devine o realitate variabilă, iar componentele sale dezvoltă semnificaţii diferite pentru fiecare membru al urbei. În aceeaşi formă fiecare vede numai ceea ce poate să vadă ca urmare a educaţiei căpătate, a informaţiei colectate, a tipului de sensibilitate ce i-a fost cultivată, din perspectiva ocupaţiei spre care s-a orientat, a palierului social căruia îi aparţine etc. Amintesc aici faptul că Domnul Vasile Cucerescu a transcris – p. 44 din teză – o lungă listă de înde - letniciri ale personajelor lui Joyce: agenţi de publicitate, agenţi electorali, doctori, scrii- tori, eseişti, bibliotecari, elevi, studenţi, chelneriţe, cântăreţi, preoţi, călugări, proxeneţi, prostituate, editori, tipografi, lăptărese, proprietari de pub-uri, măcelari, directori de şcoli, profesori, reporteri, baby-sitter-i, marinari, judecători... şi lista continuă. Etnic, este semnalată aceeaşi diversitate: evrei, irlandezi, spanioli, englezi, maghiari, francezi, americani, canadieni. Această tipologie a personajului complică procesul de babelizare şi la alte nive- luri prin forme de contaminare la nivel arhetipal. Este cazul, mai cu seamă, al person- ajului central al romanului – Leopold Bloom. Deşi Joyce şi-a intitulat romanul Ulise, personajului i se potriveşte celălalt nume, de împrumut, pe care aheul şi-l declară – Odiseu, adică Nimeni. Chiar dacă Leopold Bloom este, în sens etimologic, un individ, persoana lui se dizolvă, acoperită de um- brele oraşului sordid, care îl transformă într-un Nimeni, asemenea celorlalţi, mulţi, Ni- meni. Insistent Joyce îl înscrie în modelul homeric al călătorului, Ulise, dar personaju- lui îi lipseşte măreţia celui care, în pofida multelor şi lungilor ocoluri la care este silit de un destin ostil, are o ţintă, Ithaca, unde, în cele din urmă, ajunge. Leopold Bloom, a cărui viaţă nu este decât o lungă serie de concesii, de renunţări, de resemnări, de capitulări în penibil şi în sordid, rămâne simbolul unei căderi în profan. Nu este un călător, asemenea lui Ulise, ci un rătăcitor, asemenea lui Ahasversus, celălalt arhetip sugerat de condiţia sa de evreu. Identitatea personajului este o modalitate pentru Joyce de a restructura mitul printr-o grefă cu celălalt mit, nu mai puţin celebru, al jid- ovului rătăcitor, vinovat de lezarea sacrului, deci de profanare. Amestecul celor două paradigme mitice face parte, s-ar părea, din acelaşi proces de babelizare care începe cu amestecul limbilor, generator de confuzii, şi ajunge până la amestecul modelelor mitice – cel recunoscut şi ostentat de autor, dar fals, şi cel ignorat, dar real. 262 AVANSCENA CERCETĂRII: TEZE DE DOCTORAT SUSŢINUTE ÎN 2006 Sunt, toate acestea, procedee care ţin de o strategie perfect stăpânită, subordonată intenţiei de a fixa imaginea unei lumi vinovate, în viziunea lui Joyce, de propriu-i declin, de cădere în senzual, de abandonare a valorilor spirituale. De aici promiscuitatea şi sordidul oraşului care sunt şi ale locuitorilor săi. Ambiguitatea de fond a personajului, efect al conectării la un dublu model ar- hetipal, este corelată cu un alt gen de ambiguitate, care este a întregii construcţii epice. Spre zona aceasta suntem orientaţi de o întrebare deloc inocentă: care este sursa din care se nutreşte romanul lui Joyce? Literatura, în general, recurge la două surse: mitul, şi în acest caz vorbim despre o literatură a imaginaţiei şi istoria, situaţie în care vor- bim despre o literatură a memoriei. Joyce recurge la ambele surse. Din istorie a decu- pat, în viziune realistă, drama cotidiană, datată şi localizată a dublinezului. Imaginile, prin care este surprinsă drama, absorb o bogată informaţie, ce ţine de contextul ge - netic al romanului, şi o interiorizează, specificând un anume spaţiu şi un anume timp. Imaginea capătă astfel valoarea unui cronotop, pe care autorul tezei o semnalează. Totodată, însă, romanul recurge la mit, preluând, în mod ostentativ, un vechi model pe baza căruia este structurată întreaga construcţie epică. Chiar titlul ales nu este alt- ceva decât un mod de a declara modelul mitic. Mitul este soluţia la care a recurs Joyce pentru a proceda la conversiunea simbolică a dramei ce ţine de istorie – dublinezul, situat între Ulise, cu destinul său ostil, şi Ahasversus, cel vinovat de impietate, devine simbolul tragic al condiţiei umane vinovată de propriile-i insuficienţe. Sursei mitice autorul îi acordă un spaţiu mult mai generos, fiind semnalate, repertoriate şi analizate toate acele structuri şi teme mitice – p. 70 şi următoarele – care se articulează într-o armătură, discretă, a întregii construcţii epice. Literatura lui Joyce ascunde o dificultate pe care mi s-a părut c-o regăsesc şi în concluziile studiului. Formula epică adoptată de autorul irlandez este, cum am mai spus, o formă duală. Citită într-o cheie a istoriei, este o modalitate de a vedea şi de a înţelege mediul în care a trăit autorul, contextul genetic al romanului. Demersul este posibil pentru că, aşa cum s-a remarcat de contemporanii autorului, personajele din Oameni din Dublin, spre exemplu, sunt, de cele mai multe ori, dubletele unor persoane ale unor modele reale din Dublin (p. 119). Am fi îndreptăţiţi, din asemenea motive, să-i considerăm scrierile ca ilustrând o literatură a memoriei, cu suport în istorie – din care extrage şi transferă direct în literatură portrete şi personaje. S-ar părea că, în aceste cazuri, personajul nu mai este un fapt de sinteză, ci, cu o formulă a lui Iacob Negru- zzi, o simplă „copie după natură”. Efect şi reflectare a istoriei, literatura aceasta poate fi consultată ca un martor. Dar prin modelul structurant, împrumutat din vechea epopee homerică, prin ar- ticularea miturilor şi arhetipurilor într-o reţea care-şi difuzează în întreaga construcţie epică simbolismul lor grav şi surprinzător, totul alunecă în intertext, ilustrând, în po- fida normelor acceptate, dar şi în concordanţă cu ele, o literatură a imaginaţiei. Arta aceasta de a formula un enunţ cu dublu mesaj este a unui magician sau a unui perfect stăpânitor al actului de comunicare şi al tuturor subtilităţilor pe care le face posibile. Adoptând o grilă de lectură, descoperim un adevăr particular; schimbând grila de lectură, constatăm eroarea – era un adevăr general. Sunt disponibilităţi descoperite şi utilizate de Joyce pentru că, să nu uităm, literatura este o artă şi, asemenea tuturor ar- 263 intertext telor, pleacă din real, din imediatul vieţii şi al istoriei, dar transcende realul, anulându- şi modelul. Din acest motiv Dublinul lui Joyce, ca şi locuitorul lui, rămâne un adevăr metafizic chiar şi atunci când este consonant cu adevărul fizic – prezentat, cu vorba unui contemporan, „onest”. Rândurile de mai sus, şi asupra acestui lucru insist, sunt doar sugestii de posibilă dezvoltare a cercetării, nimic mai mult, dar, aş adăuga, nici mai puţin. Pe lângă sugestii, care-i lasă toată libertatea autorului, am de formulat şi o observaţie. Cred că, aplicat la Leopold Bloom, termenul de antierou este nepotrivit. Exemplul prin care André Jolles, creatorul conceptului, ilustra statutul acestuia era Faust. Dacă eroul este cel care reface un echilibru deteriorat al vieţii, readucând ordin- ea în lume, prin eliminarea răului, antieroul ar fi cel care, şi el, elimină răul, dar numai pentru a-l înlocui cu un rău mai mare. Iată şi un exemplu mai potrivit decât Faust, Iovan Iorgovan. Ca şi Sfântul Gheorghe, ucide un şarpe şi eliberează o fecioară. Dar şarpele ucis dă naştere unei puzderii de rele aduse de musca columbacă, iar fecioara salvată devine cauza unui incest. Leopold Bloom nu se înscrie în aceste tipare. Opresc în acest punct comentariile, sugestiile şi observaţiile legate de lucrarea Domnului Vasile Cucerescu pentru a formula o concluzie. Consider că, realizată cu o mare investiţie de energie şi timp, lucrarea prezentată în vederea susţinerii doctora- tului în filologie întruneşte toate condiţiile spre a fi acceptată. Este un drept pe care-l merită, lucrarea prezentată fiind o probă dintre cele mai convingătoare. Silviu ANGELESCU, prof. univ. dr. Academia Română 264